b'\n_START_ARTICLE_\nOdense Letbane\n_START_SECTION_\nAnl\xc3\xa6g\n_START_PARAGRAPH_\nForsyningsoml\xc3\xa6gninger_NEWLINE_F\xc3\xb8r selve letbanen kan anl\xc3\xa6gges, er det n\xc3\xb8dvendigt at flytte de r\xc3\xb8r og kabler, kloak, fjernvarme, vand osv., der ligger under letbanens spor p\xc3\xa5 ca. 8 meter i bredden og 1,6 meter i dybden. Det arbejde kaldes ogs\xc3\xa5 \xe2\x80\x99ledningsoml\xc3\xa6gninger\xe2\x80\x99, og de gik i gang i april 2015. De sidste store oml\xc3\xa6gning af forsyningsledningerne blev afsluttet ved \xc3\xa5rsskiftet 2017/2018. Nogle af ledningsoml\xc3\xa6gningerne lagt inder under vejentrepriserne og udf\xc3\xb8res af Odense Letbanes anl\xc3\xa6gsentrepren\xc3\xb8rer. Men st\xc3\xb8rstedelen af oml\xc3\xa6gningerne har de lokale forsyningsselskaber selv st\xc3\xa5et for med deres egne entrepren\xc3\xb8rer. Odense Letbane har haft til opgave at koordinere ledningsoml\xc3\xa6gningerne, lave den overordnede tidsplan og sikre godkendelse af trafikoml\xc3\xa6gningsplanerne hos Odense Kommune._NEWLINE_Forberedende arbejder_NEWLINE_Sidel\xc3\xb8bende med ledningsoml\xc3\xa6gninger er der blevet udf\xc3\xb8rt en r\xc3\xa6kke opgaver, som p\xc3\xa5 forskellig vis har forberedt letbanekorridoren til anl\xc3\xa6gsarbejdet. For eksempel har det v\xc3\xa6ret n\xc3\xb8dvendigt at fjerne bygninger og tr\xc3\xa6er, som har st\xc3\xa5et i vejen for det kommende spor. For hvert vejtr\xc3\xa6, der bliver f\xc3\xa6ldet i forbindelse med letbanearbejdet, er Odense Letbane forpligtet til senere at plante to. P\xc3\xa5 eksempelvis Rismarksvej, Vestre Stationsvej og Nyborgvej har det v\xc3\xa6ret n\xc3\xb8dvendigt at fjerne bygninger for at skabe plads til de fremtidige fortove, cykelstier og vejbaner. P\xc3\xa5 Hestehaven i Hjallese er der fjernet bygninger for at f\xc3\xa5 plads til et stort parkeringsanl\xc3\xa6g ved motorvejen. Men der er ogs\xc3\xa5 blevet bygget nyt. Albanibroen og jernbanebroen p\xc3\xa5 Middelfartvej er blevet forst\xc3\xa6rket, s\xc3\xa5 de er klar til letbanen. Derudover er der bygget en helt ny bro, som skal f\xc3\xb8re letbanen over b\xc3\xa6kken Killeruprenden syd for SDU. P\xc3\xa5 Rismarksvej, \xc3\x98rb\xc3\xa6kvej og Niels Bohrs Alle er i alt fem stitunneler desuden blevet bygget eller ombygget, s\xc3\xa5 fodg\xc3\xa6ngere og cyklister i fremtiden kan f\xc3\xa6rdes sikkert i omr\xc3\xa5det._NEWLINE_Anl\xc3\xa6g af veje, cykelstier og fortove (Civil Works)_NEWLINE__NEWLINE_For at g\xc3\xb8re plads til letbanens ca. otte meter brede sporomr\xc3\xa5de (trac\xc3\xa9) skal der flyttes nye veje, cykelstier og fortove. Det arbejdet gik i gang p\xc3\xa5 \xc3\x98rb\xc3\xa6kvej i august 2017, og selve ombygningen af veje, cykelstier og fortove forts\xc3\xa6tter frem til for\xc3\xa5ret 2019. Den f\xc3\xa6rdige bel\xc3\xa6gning ved Benedikts Plads, foran Idr\xc3\xa6tsparken og etablering af Parkering Odense Syd er dog f\xc3\xb8rst afsluttet i for\xc3\xa5ret 2020. Anl\xc3\xa6gsarbejdet bliver de fleste steder udf\xc3\xb8rt ved, at man bryder alt det gamle op for at sikre korrekt underlag, h\xc3\xb8jde og h\xc3\xa6ldning p\xc3\xa5 det nye. Derfor kommer der generelt nyanlagt infrastruktur omkring letbanen. Typisk bliver \xc3\xa9n vejside ad gangen nedbrudt og genopbygget, s\xc3\xa5 trafikken imens kan k\xc3\xb8re p\xc3\xa5 den modsatte side af vejen. Det er entrepren\xc3\xb8rfirmaerne M.J Eriksson, Arkil A/S og Barslund A/S, som har vundet entrepriserne med at bygge de nye veje, cykelstier og fortove forud for letbanen._NEWLINE_Transport system_NEWLINE_N\xc3\xa5r fortove, cykelstier og veje er flyttet, er der blevet plads til letbanens skinner og stationer. I denne fase af arbejdet forventes entrepren\xc3\xb8ren at arbejde p\xc3\xa5 l\xc3\xa6ngere str\xc3\xa6k af flere hundrede meter ad gangen for at udf\xc3\xb8re arbejdet s\xc3\xa5 effektivt som muligt. Sporarbejdet best\xc3\xa5r i at fjerne de tidligere vejbaner i letbanesporet for derefter at opbygge det s\xc3\xa5kaldte trac\xc3\xa9 med kantsten, fundament, regnvandsdr\xc3\xa6n og teknikkabler. Heri skal der l\xc3\xa6gges skinner, bygges stationer, ops\xc3\xa6ttes tekniske systemer til letbanen og rejses master til k\xc3\xb8restr\xc3\xb8m. Den spanske entrepren\xc3\xb8r-koncern Comsa SAU er letbanens hovedentrepren\xc3\xb8r p\xc3\xa5 sporarbejdet \xe2\x80\x93 med danske Munck og portugisiske EFACEC som underleverand\xc3\xb8rer. Sporarbejdet omfatter ogs\xc3\xa5 byggeriet af letbanens store kontrol- og vedligeholdelsescenter i Hjallese._NEWLINE_Trafikoml\xc3\xa6gninger_NEWLINE_Hver gang der bliver arbejdet i gaderne, er det n\xc3\xb8dvendigt at skilte og sp\xc3\xa6rre af, s\xc3\xa5 arbejdet ikke er til un\xc3\xb8dig fare for g\xc3\xa5ende, cyklister og bilister. Entrepren\xc3\xb8ren laver derfor en skilte- og afm\xc3\xa6rkningsplan, som bliver justeret og godkendt af vejmyndigheden hos Odense Kommune. Skilte-og afm\xc3\xa6rkningsplaner bliver l\xc3\xb8bende evalueret og justeret p\xc3\xa5 baggrund af trafikanternes adf\xc3\xa6rd. Ved ethvert gravearbejde bliver det f\xc3\xb8rst og fremmest sikret, at brandv\xc3\xa6sen og ambulancer altid kan komme frem til alle boliger. Det betyder, at der s\xc3\xa5 vidt muligt bliver opretholdt en vejbane i hver retning omkring arbejdet. Da mange gader og veje er smalle, betyder det ogs\xc3\xa5, at fodg\xc3\xa6ngere og cyklister nogle gange m\xc3\xa5 deles om de resterende arealer. N\xc3\xa5r trafikplanen er p\xc3\xa5 plads, f\xc3\xa5r entrepren\xc3\xb8ren lov til at arbejde mandag til fredag i tidsrummet 07.00 \xe2\x80\x93 18.00. I s\xc3\xa6rlige tilf\xc3\xa6lde kan der arbejdes om aftenen og natten eller i weekenden, hvis arbejdet ellers vil forstyrre trafikken for meget._NEWLINE_Kommunikation_NEWLINE_Odense Letbane st\xc3\xa5r sammen med Odense Kommune for at sikre kommunikation om anl\xc3\xa6gsarbejdet til b\xc3\xa5de naboer og trafikanter. Odense Letbane har en s\xc3\xa6rlig afdeling dedikeret til kommunikation naboerne langs letbanen. Form\xc3\xa5let er at sikre, at naboerne bliver varslet om trafikoml\xc3\xa6gninger, st\xc3\xb8j, st\xc3\xb8v og andre gener samt arbejde udenfor normal arbejdstid. Det sker dels gennem digitale kanaler og dels gennem ops\xc3\xb8gende informationsarbejde ude hos naboerne. Odense Kommune har ansvar for at informere byens trafikanter om trafikoml\xc3\xa6gningerne, hvilket is\xc3\xa6r sker via app\xe2\x80\x99en Odense Rundt. _NEWLINE_Afsluttende opgaver_NEWLINE_N\xc3\xa5r letbanen er etableret, kan trafikken omkring sporet igen blive normaliseret. Alle de nye vejbaner vil f\xc3\xa5 den sidste finish med asfaltslidlag, permanent opstribning, trafikskilte og lyssignaler. Der bliver ogs\xc3\xa5 plantet et stort antal tr\xc3\xa6er langs letbanen. Tr\xc3\xa6erne vil v\xc3\xa6re i mere end 70 forskellige sorter, og de bliver tilpasset den \xc3\xb8vrige beplantning i de enkelte lokalomr\xc3\xa5der i byen._NEWLINE_Test- og pr\xc3\xb8vek\xc3\xb8rsel_NEWLINE_Sidste fase af projektet best\xc3\xa5r i testk\xc3\xb8rsel af letbanevognene p\xc3\xa5 det f\xc3\xa6rdige spor. Letbanef\xc3\xb8rere, tog, skinner, signaler og den \xc3\xb8vrige trafik skal spille sammen, inden der kan stige passagerer ombord. Det kr\xc3\xa6ver pr\xc3\xb8vek\xc3\xb8rsel, tilpasninger og tr\xc3\xa6ning af det kommende driftsselskabs personale, inden letbanen forventes at \xc3\xa5bne i slutningen af 2020.\n_START_SECTION_\nLinjef\xc3\xb8ring\n_START_PARAGRAPH_\nOdense Letbane skal binde byen sammen fra nordvest til syd. Letbanens f\xc3\xb8rste etape bliver i alt 14,4 km, og skal g\xc3\xa5 fra Tarup via Bolbro, Odense centrum, Ejby, Syddansk Universitet, det nye Odense Universitetshospital til Hjallese. Anden etape er planlagt til at g\xc3\xa5 fra Vollsmose via Centrum til Odense Zoo. Str\xc3\xa6kningen gennem Centrum er f\xc3\xa6lles for de to etaper. Denne etape er endnu ikke endeligt besluttet. Men Odense Byr\xc3\xa5d har vedtaget at arbejde henimod en beslutning om en etape 2, og sparer \xc3\xa5rligt et bel\xc3\xb8b op til at anl\xc3\xa6gge af etape 2.\n_START_SECTION_\nLetbanens design og funktionalitet\n_START_PARAGRAPH_\nTo grundfarver vil kendetegne letbanen, n\xc3\xa5r den g\xc3\xa5r i drift: En lys beige, som alle de 16 togs\xc3\xa6t bliver malet i. Samt en klar r\xc3\xb8d signalfarve, som blandt andet bliver brugt i logoet samt til at markere d\xc3\xb8rene p\xc3\xa5 letbanevognene. Det er byen Odense, der har inspireret til at bruge netop disse to farver. Odenses arkitektur er is\xc3\xa6r kendetegnet ved brugen af r\xc3\xb8de teglsten og de gule \xe2\x80\x99odense-klinker\xe2\x80\x99, som ses i mange af byens fortove. Disse farver er blevet kn\xc3\xa6kket en smule, s\xc3\xa5 de fremst\xc3\xa5r moderne og peger fremad \xe2\x80\x93 ligesom letbanen g\xc3\xb8r. Indvendigt vil letbanetogene byde p\xc3\xa5 et roligt, lyst og nordisk design. N\xc3\xa5r letbanen k\xc3\xb8rer, vil den f\xc3\xa5 et andet logo end det, der bliver brugt i dag af anl\xc3\xa6gsselskabet. Det fremtidige logo (se fronten af toget p\xc3\xa5 foto) best\xc3\xa5r af et O for Odense og et liggende L for Letbane. Samtidig kan logoet ses som et symbol for et letbanetog set forfra \xe2\x80\x93 hvor O\xe2\x80\x99et er selve letbanetoget, mens L\xe2\x80\x99et bliver til sporet. _NEWLINE_Letbanen skal v\xc3\xa6re nem at bruge for alle, uanset om man sl\xc3\xa6ber p\xc3\xa5 tunge kufferter, er gangbesv\xc3\xa6ret eller har barnevognen med. Derfor vil der v\xc3\xa6re ramper op til alle perroner. Her foreg\xc3\xa5r ind- og udstigningen uden trin. Ogs\xc3\xa5 blinde og svagtseende skal kunne finde rundt, og derfor vil perronbel\xc3\xa6gningen byde p\xc3\xa5 ledelinjer og opm\xc3\xa6rksomhedsfelter. P\xc3\xa5 stationerne vil designet v\xc3\xa6re kendetegnet ved afrundede hj\xc3\xb8rner og brug af kontraster mellem m\xc3\xb8rke og lyse farver. Bel\xc3\xa6gningen p\xc3\xa5 perronen vil f\xc3\xb8lge den, som i \xc3\xb8vrigt bliver brugt i lokalomr\xc3\xa5det.\n_START_SECTION_\nLetbanens teknik\n_START_PARAGRAPH_\nLetbanespor og stationer_NEWLINE_Letbanen kommer til at best\xc3\xa5 af dobbeltspor med standard sporvidde p\xc3\xa5 1435 mm. P\xc3\xa5 st\xc3\xb8rstedelen af str\xc3\xa6kningen skal sporene forl\xc3\xb8be i eget trac\xc3\xa9 adskilt fra anden trafik. I centrum vil der p\xc3\xa5 den gamle Thomas B. Thriges Gade v\xc3\xa6re et omr\xc3\xa5de, hvor letbane, cykler og g\xc3\xa5ende f\xc3\xa6rdes i samme areal, hvor letbanen k\xc3\xb8rer i langsom hastighed, da der er bl\xc3\xb8de trafikanter, der kan krydse trac\xc3\xa9et. Der bliver 26 stationer i alt. De fleste er sideperroner p\xc3\xa5 hver sin side af de to spor, men nogle f\xc3\xa5 stationer er s\xc3\xa5kaldte \xc3\xb8-perroner, hvor letbanesporene er p\xc3\xa5 ydersiden af en f\xc3\xa6lles perron. Perronerne er 40 meter lange plus ramper og 30 centimeter h\xc3\xb8je. Der vil v\xc3\xa6re niveaufri indstigning til letbanetoget. P\xc3\xa5 de fleste perroner kommer der to l\xc3\xa6sk\xc3\xa6rme med et s\xc3\xa5kaldt stationstr\xc3\xa6 i midten. Der vil v\xc3\xa6re rejsekortstandere p\xc3\xa5 alle stationer, sk\xc3\xa6rme med rejseinformation samt en s\xc3\xa6rlig service til synshandicappede, som kan f\xc3\xa5 l\xc3\xa6st rejseinformation h\xc3\xb8jt. P\xc3\xa5 store dele af str\xc3\xa6kningen ops\xc3\xa6ttes k\xc3\xb8retr\xc3\xb8msmaster (ca. 700 i alt), hvoraf en del er s\xc3\xa5kaldte kombimaster, der ogs\xc3\xa5 fungerer som lygtep\xc3\xa6le. Andre steder h\xc3\xa6nges k\xc3\xb8reledninger op p\xc3\xa5 bygningernes facader. K\xc3\xb8restr\xc3\xb8msmasterne bliver mellem 4 og 6 meter h\xc3\xb8je. Der etableres otte transformerstationer langs linjen, der skal levere str\xc3\xb8m til letbanen. K\xc3\xb8restr\xc3\xb8msanl\xc3\xa6gget kommer til at best\xc3\xa5 af k\xc3\xb8reledninger med en sp\xc3\xa6nding p\xc3\xa5 750 V DC._NEWLINE_Letbanetog_NEWLINE_Odense Letbane f\xc3\xa5r leveret 16 letbanetog af Stadler-modellen Variobahn, som er kendt fra blandt andet Bergen og Aarhus. Den model Odense Letbane f\xc3\xa5r designet, er 29 meter lang, 2,65 meter bred og 3,59 meter h\xc3\xb8j. Det er et 100\xc2\xa0% lavgulvstog, dvs. der ikke bliver nogle trin i toget.  Der er 48 almindelige siddepladser og 12 klaps\xc3\xa6der i fleksomr\xc3\xa5det samt plads til cirka 140 st\xc3\xa5ende passagerer. Det vil sige, at der i alt er plads til godt og vel 200 passagerer i alt. Der vil v\xc3\xa6re fire dobbeltd\xc3\xb8re og \xc3\xa9n enkeltd\xc3\xb8r i hver side af toget. Desuden bliver der to fleksarealer i hvert tog med plads til k\xc3\xb8restolsbrugere, cykler, barnevogne mm. Her vil der v\xc3\xa6re klaps\xc3\xa6der og sikkerhedsseler til k\xc3\xb8restole.\n_START_SECTION_\nDrift\n_START_PARAGRAPH_\nLetbanen skal if\xc3\xb8lge planen k\xc3\xb8re i begge retninger fra kl. 05 om morgenen til kl. 24 om aften p\xc3\xa5 hverdage og til klokken 01 om natten. P\xc3\xa5 hverdage i dagtimerne vil letbanen k\xc3\xb8re hvert 7,5 minut, mens den udenfor dette tidsrum k\xc3\xb8rer henholdsvis hvert 10. og 15. minut. K\xc3\xb8retiden mellem Tarup Centret og Hjallese bliver omkring 42 minutter. Fuldt udbygget forventes banen at f\xc3\xa5 34.000 passagerer i d\xc3\xb8gnet._NEWLINE_Det er endnu ikke fastlagt, hvad en billet med letbanen kommer til at koste. Men billetsystemet kommer til at h\xc3\xa6nge sammen med bussernes, og prisen for at k\xc3\xb8re med letbanen vil f\xc3\xb8lge bustaksterne, s\xc3\xa5 man kan bruge sin letbanebillet i busserne og omvendt. Billetten k\xc3\xb8bes gennem rejsekort eller med en mobil applikation. Odense Letbane P/S f\xc3\xa5r ansvar for, at letbanen k\xc3\xb8rer, som den skal, og operat\xc3\xb8ren lever op til driftskontrakten. Samtidig er selskabet ansvarlig for at f\xc3\xb8lge op p\xc3\xa5 de garantier, som stilles i anl\xc3\xa6gskontrakterne og sikre samarbejdet med FynBus og andre interessenter. Den private operat\xc3\xb8r, som bliver valgt gennem EU-udbud i l\xc3\xb8bet af 2018, skal st\xc3\xa5 for den daglige drift. Det inkluderer at ans\xc3\xa6tte letbanef\xc3\xb8rere, at vedligeholde tog og skinner og v\xc3\xa6re med til at sikre tilfredse kunder i letbanen. \xc2\xa0Odense Kommune er eneejer af letbanen og driftsselskabet Odense Letbane._NEWLINE_Der vil fortsat v\xc3\xa6re masser af busser i Odense. I letbanens design er der planlagt mulighed for omstigning mellem bus og letbane ved flere stationer. Fynbus og Odense Kommune arbejder desuden p\xc3\xa5 en ny busplan fra 2020, der skal tilsikre, at letbane og busser spiller godt sammen. Odense skal ogs\xc3\xa5 i fremtiden v\xc3\xa6re kendt som Cyklisternes By. Derfor skal det v\xc3\xa6re nemt at skifte mellem cykel og letbane. Ved letbanestationerne bygges derfor 1800 cykelparkeringspladser, hvoraf 100 bliver overd\xc3\xa6kket ved Parkering Odense Syd. Det bliver muligt at tage cyklen med i letbanen under hensyntagen til passagerer i k\xc3\xb8restol og med barnevogn. Med over 800 p-pladser ved Parkering Odense Syd lige nord for den fynske motorvej bliver det nemt for pendlere at stille bilen og tage letbanen videre. Udover almindelige parkeringspladser g\xc3\xb8res der plads til langtursbusser, regionalbusser og toiletfaciliteter. Anl\xc3\xa6gget kommer til at ligge lige nord for afk\xc3\xb8rsel 50 fra E20 motorvejen \xc3\xb8st for Munkebjergvej.\n_START_SECTION_\nTilg\xc3\xa6ngelighed og sikkerhed\n_START_PARAGRAPH_\nLetbanen skal v\xc3\xa6re nem at bruge for alle, uanset om man sl\xc3\xa6ber p\xc3\xa5 tunge kufferter, er gangbesv\xc3\xa6ret eller har barnevognen med. Derfor vil der v\xc3\xa6re ramper op til alle perroner. Her foreg\xc3\xa5r ind- og udstigning uden trin._NEWLINE_Ogs\xc3\xa5 blinde og svagtseende skal kunne finde rundt, og derfor vil perronbel\xc3\xa6gningen byde p\xc3\xa5 ledelinjer og opm\xc3\xa6rksomhedsfelter. P\xc3\xa5 stationerne vil designet v\xc3\xa6re kendetegnet ved afrundede hj\xc3\xb8rner og brug af kontraster mellem m\xc3\xb8rke og lyse farver. Bel\xc3\xa6gningen p\xc3\xa5 perronen vil f\xc3\xb8lge den, som i \xc3\xb8vrigt bliver brugt i lokalomr\xc3\xa5det. Odense Letbane nedsatte i efter\xc3\xa5ret 2016 en tilg\xc3\xa6ngelighedsgruppe med repr\xc3\xa6sentanter fra \xc3\xa6ldre- og handicaporganisationerne, som var med til at give input til opm\xc3\xa6rksomhedspunkter til tilg\xc3\xa6ngelighedsarbejdet. (1) Erfaringer fra mange andre byer viser, hvordan en letbane kan komme sikkert frem. Men trafikanterne vil skulle v\xc3\xa6nne sig til, at letbanen bliver en del af gadebilledet \xe2\x80\x93 med nye skilte, trafikvaner og s\xc3\xa5 videre. Et letbanetog er stort og tungt og kan ikke undvige. Derfor skal man altid v\xc3\xa6re opm\xc3\xa6rksom, n\xc3\xa5r man krydser sporet. Det anbefales, at man benytter de lysregulerede overgange, som findes i kryds samt ved alle stationer, b\xc3\xa5de over vejbane og spor. Hvor cykelstier krydser letbanen, sker det p\xc3\xa5 tv\xc3\xa6rs af sporene. Det minimerer risikoen for, at d\xc3\xa6k kommer i klemme.\n_START_SECTION_\nDen gr\xc3\xb8nne letbane\n_START_PARAGRAPH_\nLetbanen bidrager til at g\xc3\xb8re Odense mere gr\xc3\xb8n og b\xc3\xa6redygtig. Letbanen k\xc3\xb8rer p\xc3\xa5 str\xc3\xb8m, som generelt er en mere b\xc3\xa6redygtig energikilde end for eksempel diesel. Letbanen er dermed med til at g\xc3\xb8re luften renere, den kan anvende vedvarende energi - og samtidig er den mere st\xc3\xb8jsvag end biler og busser \xe2\x80\x93 til gl\xc3\xa6de for b\xc3\xa5de dyr og mennesker i byen. Der anl\xc3\xa6gges et otte meter bredt gr\xc3\xa6st\xc3\xa6ppe langs mere end 10 kilometer af letbanens spor uden for centrum. Dermed f\xc3\xa5r store dele af byrummet langs letbanen et mere gr\xc3\xb8nt udtryk, ligesom gr\xc3\xa6sset g\xc3\xb8r den nemmere at absorbere regnvand fra overfladen. Der bliver plantet mere end 1400 nye vejtr\xc3\xa6er langs letbanesporene. Der kommer ogs\xc3\xa5 to stationstr\xc3\xa6er p\xc3\xa5 hver station. Det er nemlig besluttet i lokalplanen, at der skal plantes mindst to nye tr\xc3\xa6er for hvert tr\xc3\xa6, der f\xc3\xa6ldes. Der plantes mere end 70 forskellige sorter, b\xc3\xa5de l\xc3\xb8v- og n\xc3\xa5letr\xc3\xa6er. De er udvalgt efter, hvordan de bedst muligt passer ind i de byrum, hvor de skal plantes. Ved Odins Bro bliver der plantet en ny skov som erstatning for mindre skovarealer, der m\xc3\xa5 ryddes, blandt andet ved Killerup Rende syd for SDU. Der bliver ogs\xc3\xa5 lavet nye vandhuller, som skal sikre den lokale biodiversitet. Mange forsyningsr\xc3\xb8r og kabler er blevet flyttet v\xc3\xa6k fra det fremtidige letbaneareal. Vandcenter Syd har samtidig udvidet kapaciteten p\xc3\xa5 deres kloakr\xc3\xb8r og gjort det muligt i fremtiden at adskille kloakvand og regnvand. Det vil reducere belastningen p\xc3\xa5 byens rensningsanl\xc3\xa6g og g\xc3\xb8re det lettere at h\xc3\xa5ndtere de stigende m\xc3\xa6ngder nedb\xc3\xb8r.\n_START_SECTION_\nLetbanen og byudvikling\n_START_PARAGRAPH_\nLetbanen skal underst\xc3\xb8tte udviklingen i byen og tiltr\xc3\xa6kke v\xc3\xa6kst. Allerede nu bliver der bygget i stor stil langs letbanekorridoren, ofte med henvisning til den fremtidige letbane. S\xc3\xa5ledes er der allerede igangsat eller planlagt byggerier for mere end 15 milliarder kroner indenfor en radius af 400 meter fra letbanen. En letbane k\xc3\xb8rer p\xc3\xa5 skinner, og ufleksibiliteten i sporene er netop \xc3\xa9n af letbanens store styrker, set med investorbriller. Der er stor sikkerhed for, hvor sporet ligger, og hvor stationerne er. Det g\xc3\xb8r de n\xc3\xa6re omr\xc3\xa5der meget attraktive for b\xc3\xa5de erhverv, uddannelsesinstitutioner og beboelse. Derfor f\xc3\xb8rer en letbane til nybyggeri og v\xc3\xa6kst langs linjen. Den s\xc3\xa5kaldte \xe2\x80\x9dskinneeffekt\xe2\x80\x9d er noget, som man gerne vil tilstr\xc3\xa6be i Odense. Det er en effekt, som er dokumenteret overalt, hvor der er blevet bygget letbaner. Ejendomspriserne stiger, og der opst\xc3\xa5r nyt erhverv \xe2\x80\x93 samtidig med at den effektive infrastruktur g\xc3\xb8r hele byen mere attraktiv generelt for nye borgere og virksomheder. Syddansk Universitet udvider kraftigt i disse \xc3\xa5r, blandt andet med et nyt sundhedsvidenskabeligt fakultet, samtidig med at den nye vidensbydel, Cortex Park, skyder op. Og p\xc3\xa5 marken ved siden af bliver der opf\xc3\xb8rt et nyt regionshospital, Nyt OUH \xe2\x80\x93 det st\xc3\xb8rste byggeprojekt i Odenses historie. Det betyder, at der om f\xc3\xa5 \xc3\xa5r skal cirka 60.000 mennesker ind og ud af omr\xc3\xa5det hver dag. Der er behov for en kraftig opgradering af kapaciteten p\xc3\xa5 str\xc3\xa6kningen mellem Campus-omr\xc3\xa5det og Odense C, hvis ikke byen i fremtiden skal sande til i biler og busser.\n_START_SECTION_\nNavngivning af stationerne\n_START_PARAGRAPH_\nOdense Byr\xc3\xa5d vedtog stationsnavnene onsdag 14. december 2016. Stationsnavnene er blevet udvalgt efter, at de relaterer til et kendt sted, samt at navnene bliver anvendt i praksis i lokalomr\xc3\xa5det. Dog har to af Odense letbanes stationer byttet navn: I gamle dage l\xc3\xa5 g\xc3\xa5rden Ejerslykke d\xc3\xa9r, hvor der skal ligge en letbanestation med navnet Korsl\xc3\xb8kke \xe2\x80\x93 og g\xc3\xa5rden Korsl\xc3\xb8kke l\xc3\xa5, hvor Ejerslykke Station skal ligge. Forklaringen er, at der er sket forskydninger i de lokale stedsangivelser. Ejerslykke Station ligger t\xc3\xa6t p\xc3\xa5 L.A. Rings Vej, hvor der ligger et stort almennyttigt boligomr\xc3\xa5de, som netop hedder Ejerslykke. Og Ejerslykkeskolen ligger lidt l\xc3\xa6ngere nede af L.A. Rings Vej. Tilsvarende ligger Korsl\xc3\xb8kke Station centralt i sognet Korsl\xc3\xb8kke. G\xc3\xa5rden Korsl\xc3\xb8kke er opkaldt efter et kors, der stod i det kryds, hvor Nyborgvej m\xc3\xb8der Ejbygade/\xc3\x98rb\xc3\xa6kvej \xe2\x80\x93 hvor letbanestationen af samme navn skal ligge. Desuden ligger det store boligomr\xc3\xa5de Korsl\xc3\xb8kkeparken langs Nyborgvej.'